Βίκυ Βάββα

Εμψύχωση τάξης - πρόληψη & διαχείριση δύσκολων συμπεριφορών
2021-09-23 17:00 - 21:00 (Europe/Moscow) | Online Σεμινάριο
Το λειτούργημα από όπου πηγάζουν όλα τα επαγγέλματα. Η διεργασία μέσα από την οποία μπορεί κάποιος να ανθίσει ή να παραιτηθεί, παραμελώντας το δυναμικό του. (Από) ένα πεδίο ασφάλειας και θετικών κινήτρων μέχρι ένα “ναρκοπέδιο” άγχους και ματαίωσης…Παιδαγωγική, διδασκαλία, μάθηση, ανάπτυξη.
Τα καθημερινά προβλήματα στο εκπαιδευτικό πλαίσιο πολλά και οι συνθήκες συνήθως απέχουν παρασάγκας από το ιδανικό. Εντούτοις, είναι σημαντικό να μπορούμε να εστιάσουμε σε αυτά που περνάνε από το χέρι μας, σε όσα μπορούν(με) να αλλάξουν(με), αντί να επενδύσουμε την ενέργειά μας και τη σκέψη μας σε όσα δυσλειτουργούν και δεν μετακινούνται. Και σύντομα θα ανακαλύψουμε ότι μικρές αλλαγές επιφέρουν μεγαλύτερες, απλές ιδέες επιλύουν περίπλοκα προβλήματα….

Βασισμένο σε θεωρία και πρακτικές εφαρμογές από τους χώρους της ψυχολογίας, της παιδαγωγικής, του θεάτρου και των τεχνών, το σεμινάριο αυτό συνιστά μία συμπυκνωμένη βιωματική παρουσίαση μιας πληθώρας ιδεών και εργαλείων που μπορούν να μετατρέψουν την καθημερινή παιδαγωγική πρακτική σε ένα πεδίο ανανέωσης, έμπνευσης, συνεργασίας, δημιουργικότητας, αποδοτικότητας και εμψύχωσης. Ας μην ξεχνάμε, ότι πάνω από όλα, (και) η διδασκαλία στηρίζεται στην έννοια της σχέσης, χωρίς την οποία η μάθηση δεν επιτυγχάνεται….
Ενότητες:
– Η δυναμική της ομάδας
– Ο δάσκαλος ως εμψυχωτής
– Η νευροβιολογία της μάθησης – πώς μαθαίνουν τα παιδιά;
– Κατανοώντας τις δύσκολες συμπεριφορές των παιδιών
– Τεχνικές διαχείρισης τάξης (classroom management)
– Παιχνίδια και ιδέες για ένα ευχάριστο, συνεργατικό κλίμα
– Εναλλακτικές προσεγγίσεις για τη διαχείριση δυσκολιών στο πλαίσιο της τάξης (οικοσυστημικό μοντέλο)

Βιωματικό Σεμινάριο για παιδαγωγούς όλων των ειδικοτήτων και των βαθμίδων
Δίνονται σημειώσεις, βιβλιογραφία και βεβαίωση συμμετοχής
Κόστος: 15 ευρώ για ανέργους & φοιτητές / 20 ευρώ για εργαζόμενους
Απαραίτητη η (έγκαιρη) δήλωση συμμετοχής: anoixtoparathiro.ioannina@gmail.com

Σχεδιασμός / συντονισμός: Βίκυ Βάββα, MSc Ψυχικής Υγείας, Δραματοθεραπεύτρια, Παιγνιοθεραπεύτρια, Παιδαγωγός θεάτρου & θεατρικού παιχνιδιού, Σύμβουλος Γονέων, Συντονίστρια Εργαστηρίου Αποτελεσματικού Γονέα, Συστημική Θεραπεύτρια

Σπάζοντας τα δεσμά της χαμηλής αυτοεκτίμησης
2021-09-20 17:00 - 21:00
Διαδικτυακό (zoom) Βιωματικό σεμινάριο Προσωπικής Ανάπτυξης για Ενήλικες
Δίνονται σημειώσεις και βεβαίωση παρακολούθησης

Αυτοεκτίμηση! Τόσο σημαντική και τόσο δύσκολη στην εδράιωσή της, κάποιες φορές… Ασπίδα προστασίας απέναντι στη ματαίωση και τις προκλήσεις, πεδίο ανάκαμψης και ανθεκτικότητας, πηγή δημιουργικότητας και ανάπτυξης, σχετιζόμενη κυριολεκτικά με κάθε πτυχή της ζωής!
Οι περιβαλλοντικοί παράγοντες διαδραματίζουν σημαντικό ρόλο από πολύ μικρή ηλικία στη διαμόρφωση της αυτοεκτίμησης. Συγκεκριμένα, βρέθηκε ότι η υψηλή αυτοεκτίμηση στην ενήλικη ζωή είναι ανάλογη με την ανταπόκριση των γονέων στις ανάγκες των παιδιών, τα γνωστικά ερεθίσματα και το οργανωμένο, ασφαλές περιβάλλον.
Ως ενήλικες, έχουμε τη δυνατότητα να επανορθώσουμε πιθανές εμπειρίες που πληγώσανε την αυτοεκτίμησή μας στο παρελθόν και να “ξαναγράψουμε” την ιστορία και την αφήγηση της ζωής μας και του εαυτού με νέους όρους. Ακόμη και στις περιπτώσεις όπου όλα πήγαν καλά κατά την ανάπτυξή μας, η αυτοεκτίμηση είναι ένα πεδίο διαρκούς διεύρυνησης, άσκησης και καλλιέργειας. Στο σεμινάριο αυτό, που θα είναι πρωτίστως βιωματικό, θα διερευνήσουμε τη δική μας αυτοεκτίμηση, τα εμπόδια που την αναστέλλουν ή την τραυματίζουν, τις πρακτικές που ίσως εφαρμόζουμε συμβάλλοντας οι ίδιοι στην αναστολή της, αλλά και τους άφθονους τρόπους που μπορούμε να υιοθετήσουμε ως ενήλικες πια, προκειμένου να την ενισχύσουμε, να τη φροντίσουμε και να ενθαρρύνουμε την ανάπτυξή της…

Συντονίστρια: Βίκυ Βάββα, MSc Ψυχικής Υγείας, Δραματοθεραπεύτρια, Παιγνιοθεραπεύτρια, Σύμβουλος Γονέων
Πληροφορίες – Δήλωση συμμετοχής: anoixtoparathiro.ioannina@gmail.com
Κόστος: 15 ευρώ (άνεργες/οι – φοιτήτριες/οι) και 20 ευρώ (εργαζόμενες/οι)

Πειθαρχία χωρίς τιμωρία
2021-09-16 18:00 - 21:00
Όλο και περισσότεροι γονείς και παιδαγωγοί αντιλαμβάνονται τις εγγενείς αδυναμίες μιας διαπαιδαγώγησης που βασίζεται στην ανταμοιβή και την τιμωρία. Από την άλλη, οι προκλήσεις που αντιμετωπίζουμε σήμερα είναι πολύ διαφορετικές και ραγδαίως εξελισσόμενες. Ο ισχυρός δεσμός ανάμεσα στο παιδί και το γονέα, στο παιδί και τον παιδαγωγό, παίζει καταλυτικό ρόλο ώστε το παιδί να μας αισθάνεται ως τους φυσικούς του συμβούλους. Η απομόνωση, οι φωνές, η τιμωρητική / εξουσιαστική στάση απέναντι στα παιδιά ή, αντίθετα, η χαλαρή, ανεκτική, άβουλη διαπαιδαγώγηση δείχνουν προβληματικά αποτελέσματα στη μελλοντική εξέλιξη του παιδιού σε έφηβο και ενήλικα.

Το σεμινάριο αυτό βασίζεται στο ομώνυμο βιβλίο της Judy Arnall (εκδόσεις Μάρτης) αλλά και σε νέα βιβλιογραφία που πρεσβεύει νέους τρόπους σχετίζεσθαι με τα παιδιά. και στοχεύει στο να κατανοήσουμε τη σπουδαιότητα της σύνδεσης και να εφοδιαστούμε με πολλά εργαλεία διαπαιδαγώγησης και ιδέες διαχείρισης καθημερινών καταστάσεων, ανάλογα με την ηλικία των παιδιών μας ή των παιδιών με τα οποία δουλεύουμε σε καθημερινή βάση. Τα νέα δεδομένα απαιτούν φρέσκιες, αναθεωρημένες προσεγγίσεις, στις οποίες έχουμε πια πρόσβαση σχετικά εύκολα! Ας τις αξιοποιήσουμε…Παραδείγματα καθημερινής ζωής ευπρόσδεκτα!!!!

Πλατφόρμα: zoom
Κόστος: Φοιτήτριες-ές / άνεργες-οι: 12 ευρώ / εργαζόμενες: 15 ευρώ
Απαραίτητη η δήλωση συμμετοχής: 6940045453 ή anoixtoparathiro.ioannina@gmail.com
ΔΙΝΕΤΑΙ ΒΕΒΑΙΩΣΗ ΣΥΜΜΕΤΟΧΗΣ & ΣΗΜΕΙΩΣΕΙΣ

Lock Down: Σεμινάριο προσωπικής ανάπτυξης μέσω Phototherapy και αφηγηματικών τεχνικών
2021-06-14 17:00 - 21:00
Οι φωτογραφίες είναι μνημονικά ίχνη του μυαλού, καθρέφτες της ζωής μας, αντανακλάσεις των συναισθημάτων μας, εικονικές στιγμές που αφηγούνται μικρές ή μεγάλες ιστορίες της πορείας μας… Μαρτυρούν πού ήμασταν αλλά ίσως και προς τα πού κατευθυνόμαστε, ακόμη και αν δεν το γνωρίζουμε ακόμη. Τι συμβαίνει όταν βλέπουμε μια φωτογραφία (μας); Πώς τραβάμε οι ίδι@ μια φωτογραφία και με ποια κριτήρια συλλέγουμε φωτογραφίες που τράβηξαν άλλοι; Πώς η φωτογραφία αποτυπώνει κρίσιμες συλλογικές στιγμές και κρίσεις;
Σε αυτό το σεμινάριο θα εργαστούμε με τη φωτογραφία ως μέσο προσωπικής αφήγησης και επεξεργασίας της εμπειρίας της καραντίνας, της απομόνωσης και της ιδιαίτερης διαδικασίας της επανασύνδεσης. Όλους αυτούς τους μήνες πολλά συναισθήματα και σκέψεις έχουν διακινηθεί μέσα μας και αρκετοί από εμάς παρατηρούμε ότι η επιστροφή στο «πριν» δεν είναι καθόλου αυτονόητη, απλή και τελικά ίσως ούτε και αναγκαία, τουλάχιστον με την έννοια της επιστροφής σε κάτι ίδιο. Θα προσπαθήσουμε λοιπόν, μέσα από phototherapy τεχνικές και ασκήσεις αφηγηματικής προσέγγισης, να αναστοχαστούμε πάνω στη δική μας πολύμηνη εμπειρία εγκλεισμού και αποκλεισμού, απώλειας και παύσης, και να δημιουργήσουμε μια γέφυρα που θα συνδέει το πριν με το μετά…
Θα λάβετε οδηγίες για τις φωτογραφίες και άλλα υλικά που θα χρειαστούμε. Επίσης, θα χρειαστεί να έχετε κινητό με κάμερα ή φωτογραφική μηχανή ώστε να τραβήξετε κάποιες φωτογραφίες στη διάρκεια του σεμιναρίου.

Εφηβεία: Χτίζοντας γέφυρες
2021-06-01 18:00 - 21:00
Μία από τις πιο έντονες και σημαντικές περιόδους της ζωής μας είναι η εφηβεία, η οποία ξεκινάει όλο και νωρίτερα και, σε αρκετές περιπτώσεις, τελειώνει όλο και αργότερα. Δραστικές αλλαγές στο σώμα, εκρηκτικές διεργασίες στον εγκέφαλο. Πώς θα κατανοήσουμε και θα διαχειριστούμε τις αλλαγές που επέρχονται στο οικογενειακό σύστημα μέσα από το πέρασμα ενός ή περισσότερων μελών από την εφηβική “γέφυρα”; Τι συμβαίνει άραγε στο μυαλό, στο σώμα και την ψυχή του εφήβου / της έφηβης; Πώς θα μείνουμε τόσο κοντά όσο χρειάζεται και τόσο μακριά όσο απαιτείται;
Αφού καταρρίψουμε τους μύθους που έχουν συνδεθεί με την εφηβεία, θα εξερευνήσουμε ομαδικά τις ευκαιρίες και τις προκλήσεις, τα δώρα και τους “άνθρακες” ενός περάσματος καθοριστικού, ώστε να συνοδοιπορήσουμε με τον καλύτερο δυνατό τρόπο με τους εφήβους που έχουμε στη ζωή μας…
Δίνονται σημειώσεις, βιβλιογραφία & βεβαίωση παρακολούθησης

Θέτοντας τα όρια - webinar
2021-05-27 17:00 - 21:00
Τα προσωπικά όρια σχετίζονται με το πλαίσιο που δημιουργούμε προκειμένου να σχετιστούμε και να αλληλεπιδράσουμε με τους άλλους με ασφαλή και επιθυμητό για εμάς τρόπο. Επίσης, σχετίζονται με τους τρόπους που αντιδρούμε και βιώνουμε την παραβίαση του προσωπικού μας χώρου. Ένα μείγμα προηγούμενων εμπειριών, πεποιθήσεων και στάσεων, συμβάλλει στη διαμόρφωση των ορίων μας.
Όσοι δε, μεγαλώνουμε ή/και δουλεύουμε με παιδιά καλούμαστε να “διδάξουμε” την τέχνη της οριοθέτησης και σε αυτά, κυρίως μέσα από τη δική μας συμπεριφορά. Σε αυτή την περιοχή συναντάμε αρκετές δυσκολίες με ποικίλα αποτελέσματα, ανάλογα με τα μέλη και το πλαίσιο: δυσφορική οικογενειακή ατμόσφαιρα, συχνές συγκρούσεις, χαμηλή εμπλοκή στο μάθημα, σχολικός εκφοβισμός, ανωριμότητα, αίσθημα εγκλωβισμού, ανασφάλεια, υποταγή, κτλ.
Πώς λοιπόν μπορούμε να επικοινωνήσουμε τη σημασία και την τέχνη της οριοθέτησης στα παιδιά, έχοντας καταρχάς οι ίδιοι κατακτήσει τις βασικές έννοιες και πρακτικές; Στο σεμινάριο αυτό, μέσα από θεωρία και ασκήσεις θα εντοπίσουμε τις δικές μας δυσκολίες στο θέμα των ορίων και θα αποκτήσουμε γνώση βασικών εργαλείων που θα μας βοηθήσουν να είμαστε ξεκάθαροι, σταθεροί, ευέλικτοι, αποτελώντας ένα δυνατό πρότυπο προς μίμηση για τα παιδιά.

Απαραίτητη η δήλωση συμμετοχής :
694 0045453 ή anoixtoparathiro.ioannina@gmail.com

Η ασθένεια ως γλώσσα της ψυχής - webinar προσωπικής ανάπτυξης
2021-05-20 17:00 - 21:00
“Όταν δεν μιλάει το στόμα, μιλάει το σώμα…”
“Δεν υπάρχει οργανικό αίτιο, είναι ψυχολογικό αυτό που βιώνετε!”
Αυτές και άλλες πολλές εκφράσεις καταμαρτυρούν τη στενή σύνδεση σώματος και ψυχοσυναισθηματικών διεργασιών. Συχνά τα συμπτώματα που βιώνουμε σωματικά, οι ενοχλήσεις, σχετίζονται με εκκρεμότητες που έχουμε σε άλλο επίπεδο της ύπαρξής μας και χρειάζονται διευθέτηση.
Σε αυτό το σεμινάριο θα δώσουμε φωνή σε όλα αυτά, θα επιχειρήσουμε μια μετάφραση πολλών ενοχλήσεων, συμπτωμάτων ή και ασθενειών και θα δούμε την αδυναμία του σώματος ως μια εναλλακτική γλώσσα, πλούσια σε πληροφορίες για την αυτογνωσία και τις σχέσεις μας. Παράλληλα, θα αναζητήσουμε τρόπους ανακούφισης των συμπτωμάτων μέσα από ασκήσεις και αναγνώριση του ναθύτερου περιεχομένου τους!
“Το σώμα μας κάνει τη δική του επανάσταση και το μέσο που χρησιμοποιεί για να διαμαρτυρηθεί είναι η γλώσσα της ασθένειας. Μια γλώσσα που δεν πρόκειται ποτέ να καταλάβουμε όσο δεν γνωρίζουμε ότι αρνούμαστε τα αληθινά συναισθήματά μας” (Alice Miller: Το σώμα δεν ψεύδεται ποτέ)

Δίνεται βεβαίωση συμμετοχής, σημειώσεις και βιβλιογραφία
Απαραίτητη η δήλωση συμμετοχής
694 0045453 & anoixtoparathiro.ioannina@gmail.com

Θεατρικό Παιχνίδι: Θεωρία & Πράξη
2021-05-13 17:00 - 21:00
Το θεατρικό παιχνίδι, χρησιμοποιεί τεχνικές θεάτρου όπως η σωματική έκφραση, ο αυτοσχεδιασμός, η παντομίμα, η μάσκα, οι κωμικές αντιθέσεις, το γκροτέσκο στοιχείο, καθώς επίσης και διάφορα υλικοτεχνικά μέσα, πανιά, αυτοσχέδια σκηνικά και κοστούμια, αντικείμενα, ήχους και μουσικές. Τα βασικά συστατικά όμως, είναι η φαντασία, η διαθεσιμότητα της ομάδας, η καλλιέργεια και η ετοιμότητα του εμψυχωτή.
Στο σεμινάριο αυτό θα κάνουμε μια εισαγωγή σε αυτή τη μέθοδο, μέσα από θεωρητική προσέγγιση και βιωματικές ασκήσεις.
Θα κατανοήσετε πώς σχεδιάζουμε ένα θεατρικό παιχνίδι, τα πολλαπλά οφέλη του, τις βασικές διαστάσεις του και κάποια από τα μαγικά μυστικά του….

Διαδικτυακό Σεμινάριο για Ενήλικες
Zoom
Απαραίτητη η δήλωση συμμετοχής: anoixtoparathiro.ioannina@gmail.com
Δίνονται σημειώσεις, βιβλιογραφία & βεβαίωση παρακολούθησης

Βιωματικό σεμινάριο Μουσικοκινητικής
2021-05-07 17:00 - 21:00
Η επίδραση της μουσικής στον ψυχισμό παιδιών και ενηλίκων ερευνάται και αποδυκνείεται συνεχώς. Από την άλλη, η κίνηση και το σώμα είναι βασικά εργαλεία, μέσα από τα οποία όλοι μας και ιδιαίτερα τα παιδιά, εκφράζουμε ιδέες, συναισθήματα, καταστάσεις και πτυχές του εαυτού μας. Ο συνδυασμός μουσικής και κίνησης χτίζει τη Μουσικοκινητική Αγωγή.
Στο σεμινάριο αυτό θα ασχοληθούμε με τις βασικές θεωρητικές αρχές της Μουσικοκινητικής αλλά και με τις ασκήσεις και τα παιχνίδια που μπορούμε να υλοποιήσουμε ανά ηλικιακή ομάδα παιδιών, προκειμένου να ευαισθητοποιήσουμε μια ομάδα, ενισχύοντας τον συντονισμό, τη δημιουργικότητα, την έκφραση, την κοινωνικοποίηση και τη διεύρυνση των μελών της!
Φυσικά θα παίξουμε κι εμείς, στο βαθμό που μας επιτρέπει η απόσταση που ας χωρίζει αλλά και στο βαθμό που η φαντασία μας, μας απογειώνει!!!!

Αναβλητικότητα: Ανατομία & Αντιμετώπιση
2021-05-06 17:00 - 21:00
Τι είναι αναβλητικότητα και πώς αναπτύσσεται; Είναι μηχανισμός διατήρησης της ευχαρίστησης, διαχείρισης του άγχους, αποφυγής; Πότε εντείνεται και πότε φθίνει; Ποιο είναι το τίμημα και πότε αποφασίζουμε να αναλάβουμε δράση;
Η σχέση μας με το χρόνο, τις παύσεις, τη βιασύνη και την αναβλητικότητα μπαίνουν στο μικροσκόπιο! Με ασκήσεις αναστοχασμού και καλλιτεχνικής έκφρασης, με ομαδικό μοίρασμα και συνδέσεις, θα ανακαλύψουμε πώς μπορούμε να ρυθμίζουμε εμείς τους δείκτες του ρολογιού της ζωής μας – τουλάχιστον τον περισσότερο καιρό….

Δίνεται βεβαίωση συμμετοχής, σημειώσεις και βιβλιογραφία

Παραμύθια: Ψυχολογική, παιδαγωγική, βιωματική προσέγγιση (webinar)
2021-04-15 17:00 - 21:00
“Τα παραμύθια είναι κάτι παραπάνω από αληθινά. Όχι μόνο επειδή μας λένε πως υπάρχουν δράκοι αλλά επειδή μας λένε πως μπορούμε να τους νικήσουμε”
Ο πιο σημαντικός προορισμός στην ανατροφή και διαπαιδαγώγηση ενός παιδιού είναι να το βοηθήσουμε να βρει νόημα στη ζωή. Για να το κατορθώσει αυτό, πρέπει να βοηθηθεί να δώσει συνεκτικό νόημα στο στρόβιλο των αισθημάτων του. Χρειάζεται ιδέες για το πως να βάλει σε τάξη τον εσωτερικό του κόσμο και σ’ αυτή τη βάση να μπορέσει να δημιουργήσει τάξη στη ζωή του. Αυτό το είδος του νοήματος, το βρίσκει το παιδί στα παραμύθια.
Τι είναι λοιπόν το παραμύθι; Ποιες οι λειτουργίες που επιτελεί σε ψυχικό & πνευματικό επίπεδο και ποια τα σύμβολα και η γλώσσα του; Τι διακρίνει το παραμύθι από το μύθο; Ποια είναι το δομικά στοιχεία του και ποιες οι βασικές θεματικές που πραγματεύεται;
Στο εργαστήρι αυτό, που αποτελείται από θεωρητικό και βιωματικό μέρος, θα παραμυθιαστούμε με πολλούς τρόπους! Αρχικά, θα μάθουμε βασικές πληροφορίες για την τεράστια σημασία της αφήγησης παραμυθιών στα παιδιά και την αξιοποίησή τους ως εργαλείο παιδαγωγικής και συναισθηματικής ανάπτυξης, ως θεραπευτικό, ψυχαγωγικό και εκπαιδευτικό μέσο. Θα καταπιαστούμε με γνωστά παραμύθια και τα συμβολικά μοτίβα που τα διέπουν και θα προσπαθήσουμε να προσδιορίσουμε το «καλό παραμύθι» μέσα από παραδείγματα και αναφορές. Παράλληλα, θα παίξουμε και θα αυτοσχεδιάσουμε με τρόπους και μέσα που μπορούν να αξιοποιηθούν εξ αποστάσεως!
Ας βιώσουμε στην πράξη τη μαγεία των παραμυθιών!!!

Κόστος: 20 ευρώ για εργαζόμενες / 15 ευρώ για άνεργες και φοιτήτριες
Απαραίτητη η κράτηση θέσης: anoixtoparathiro.ioannina@gmail.com
Δίνονται βεβαίωση και σημειώσεις

Η γλώσσα του ονείρου, webinar προσωπικής ανάπτυξης
2021-04-13 17:00 - 21:00
Τα όνειρα είναι μία από τις βασικές μας γέφυρες με το ασυνείδητο. Επιθυμίες, απωθημένα συναισθήματα, ανάγκες και ψυχικές συγκρούσεις που μας είναι δύσκολο να τις αναγνωρίσουμε και να τις βιώσουμε σε συνειδητό επίπεδο, βρίσκουν χώρο έκφρασης στα όνειρά μας, άλλοτε με μια γλώσσα (μεταφορές και συμβολισμούς) πιο κατανοητή σε εμάς και αρκετά συχνά με σύμβολα και σενάρια που φαντάζουν ασυνάρτητα και απίθανα σε μια πρώτη ανάγνωση με βάση την κοινή λογική. Ποιες λειτουργίες, λοιπόν, επιτελούν, τα όνειρα; Και πώς μπορούμε να αναγνωρίσουμε τα πολλαπλά πρόσωπα του εαυτού μας στους ονειρικούς συμβολισμούς; Ας αρχίσουμε την αναζήτησή μας αποδεχόμενοι μία βεβαιότητα: κάθε όνειρο έχει ένα πολύ προσωπικό νόημα για τον άνθρωπο που το βλέπει, κάτι έχει να του πει!
Το σεμινάριο είναι βιωματικό και απευθύνεται σε ενήλικες που ενδιαφέρονται να διερευνήσουν λίγο βαθύτερα τον κόσμο, τη λειτουργία και τη γλώσσα των ονείρων, να εξοικειωθούν με την συμβολική διάσταση των στοιχείων του ονείρου, να εμπλακούν σε ομαδικές δημιουργικές διαδικασίες και να σχετιστούν βαθύτερα με τον εαυτό.
Κόστος συμμετοχής: 20 ευρώ για εργαζόμενες(ους) / 15 ευρώ για φοιτήτριες(ες) και άνεργες(ους)
Μαζί σας: χαρτιά, μαρκαδόρους, πλαστελίνες και.. ένα όνειρο!
Απαραίτητη η δήλωση συμμετοχής
694 0045453 & anoixtoparathiro.ioannina@gmail.com

Εισαγωγή στην Παιγνιοθεραπεία - Βιωματικό Webinar
2021-04-08 17:00 - 21:00
Το play therapy (παιγνιοθεραπεία) είναι μια παρέμβαση που χρησιμοποιεί ως μέσον το παιχνίδι και τις τέχνες. Μπορεί να οριστεί ως η διαπροσωπική εκείνη διεργασία, κατά την οποία ένας επαρκώς εκπαιδευμένος θεραπευτής, εισηγείται και χρησιμοποιεί στοχευμένα τις θεραπευτικές δυνάμεις του παιχνιδιού προκειμένου να βοηθήσει τα παιδιά να επιλύσουν τις ψυχολογικές δυσκολίες που αντιμετωπίζουν και να προλάβουν την εμφάνιση μελλοντικών δυσκολιών. Είναι ένας τρόπος να βοηθήσουμε τα παιδιά 4-12 ετών που έχουν συναισθηματικά, κοινωνικά και προβλήματα συμπεριφοράς, να βοηθήσουν τον εαυτό τους…

Στο σεμινάριο θα μάθουμε και θα βιώσουμε μέσα από τις ασκήσεις το πώς οι βασικές αρχές της παιγνιοθεραπευτικής διεργασίας μας βοηθούν να:
1) Παίξουμε μαζί με τα παιδιά με έναν ουσιαστικό και βοηθητικό τρόπο
2) Κατανοήσουμε καλύτερα το παιχνίδι των παιδιών
3) Αξιοποιήσουμε το παιχνίδι για να ενθαρρύνουμε τη συναισθηματική έκφραση των παιδιών
4) Επικοινωνούμε με τα παιδιά πιο ολοκληρωμένα και αποτελεσματικά
5) Σχετιζόμαστε με τα παιδιά σε ποικίλα πλαίσια και υπό διαφορετικές συνθήκες
6) Επαναπροσδιορίσουμε τη δική μας σχέση με το παιχνίδι και το εσωτερικό μας παιδί
Παράλληλα, θα εξερευνήσουμε τα εργαλεία της παιγνιοθεραπείας και τον τρόπο που μπορούν να αξιοποιηθούν στα διάφορα πλαίσια που αφορούν την ομάδα.
ΛΕΠΤΟΜΕΡΕΙΕΣ
Το σεμινάριο θα υλοποιηθεί μέσω της διαδικτυακής πλατφόρμας zoom. Για να συμμετάσχετε, χρειάζεται να επικοινωνήσετε μαζί μου μέσω mail και θα λάβετε οδηγίες για την πληρωμή και τη συμμετοχή σας. Χρειάζεται να έχετε μία καλή σύνδεση ίντερνετ και υπολογιστή ή κινητό, μέσα από το οποίο, 5 -10 λεπτά πριν την έναρξη του σεμιναρίου, θα πατήσετε το link που θα λάβετε μέσω mail, θα εγκαταστήσετε την εφαρμογή zoom και θα εισέλθετε στην πλατφόρμα.

Δήλωση συμμετοχής: anoixtoparathiro.ioannina@gmail.com
Κόστος : Φοιτήτριες (ες)/ Άνεργες (οι): 15 ευρώ
Εργαζόμενοι/ες: 20 ευρώ
Δίνονται σημειώσεις & βεβαιώσεις παρακολούθησης

Ενσυναίσθηση vs παιδοκεντρισμός (webinar)
2021-03-15 18:00 - 21:00
Παρασκευή 12/2 18:00 – 21:00 (έχουν κλείσει οι θέσεις) ή
Πέμπτη 25/2 18:00 – 21:00
Διαδικτυακό Σεμινάριο για γονείς & παιδαγωγούς με θέμα τη διάκριση μεταξύ 2 πολύ σημαντικών εννοιών και πρακτικών που αφορούν στη σχέση μας με τα παιδιά
Δίνονται σημειώσεις και βεβαίωση παρακολούθησης
Συντονίστρια: Βίκυ Βάββα, MSc Ψυχικής Υγείας, Δραματοθεραπεύτρια, Παιγνιοθεραπεύτρια, Σύμβουλος Γονέων
http://anoixto-parathiro.blogspot.com/…/blog-post_11.html
Ενσυναίσθηση και παιδοκεντρισμός, δύο έννοιες και πρακτικές πολύ διαφορετικές που συχνά συγχέουμε, θεωρώντας ότι σχετιζόμαστε με τα παιδιά σύμφωνα με την πρώτη ενώ έχουμε διολισθήσει στο πεδίο του δεύτερου.
Πού σταματά λοιπόν η ενσυναίσθηση και πού αρχίζει ο παιδοκεντρισμός; Πώς βοηθάμε το παιδί να διαχειριστεί τις ματαιώσεις που συναντά, χωρίς να γινόμαστε αυταρχικοί ή να αποποιούμαστε τις ευθύνες μας; Ποιες οι ποιότητες της κάθε προσέγγισης / συνθήκης και ποιες οι εκφράσεις – αναγωγές των ποιοτήτων αυτών στη συναισθηματική ζωή, τη συμπεριφορά και την ανάπτυξη των παιδιών;
Το αποτέλεσμα του παιδοκεντρισμού συχνά είναι μια φαινομενικά για τον γονιό ακατανόητη ‘οργή’, επιθετικότητα, έλλειψη στόχων στη ζωή και δυνατότητας αυτο-οριοθέτησης. Αντίθετα, η ενσυναίσθηση ουσιαστικά προσφέρει στο παιδί μια πυξίδα που θα κουβαλάει εφόρου ζωής, πορευόμενο με αυτοπεποίθηση για τις ικανότητες, τις αποφάσεις, ακόμα και τις αδυναμίες του, γιατί μεγάλωσε με σεβασμό, όχι φόβο, των αναγκών, επιθυμιών και συναισθημάτων του, μαθαίνοντας σταδιακά να ξεχωρίζει ανάγκη από επιθυμία, να αξιολογεί την καθεμία, και να δέχεται τη ματαίωση φυσιολογικά και με υγιή τρόπο, δίχως απωθημένα και στερήσεις.
Ένα σεμινάριο με θεωρία και ασκήσεις που καλλιεργούν την ενσυναίσθηση, μας βοηθούν να ακούσουμε ενεργητικά και να επικοινωνήσουμε με τα παιδιά σε ένα ουσιαστικό, βαθύ επίπεδο…
ΛΕΠΤΟΜΕΡΕΙΕΣ
Το σεμινάριο θα υλοποιηθεί μέσω της διαδικτυακής πλατφόρμας zoom. Για να συμμετάσχετε, χρειάζεται να επικοινωνήσετε μαζί μου μέσω mail και θα λάβετε οδηγίες για την πληρωμή και τη συμμετοχή σας. Χρειάζεται να έχετε μία καλή σύνδεση ίντερνετ και υπολογιστή ή κινητό, μέσα από το οποίο, 5 -10 λεπτά πριν την έναρξη του σεμιναρίου, θα πατήσετε το link που θα λάβετε μέσω mail, θα εγκαταστήσετε την εφαρμογή zoom και θα εισέλθετε στην πλατφόρμα.
Πληροφορίες – Δήλωση συμμετοχής: anoixtoparathiro.ioannina@gmail.com
Κόστος: 12 ευρώ (ανεργία / φοιτητική ιδιότητα) – 15 ευρώ (εργασία)

Η συναισθηματική νοημοσύνη των παιδιών
2021-02-16 18:00 - 21:00
Οι συναισθηματικές και κοινωνικές δεξιότητες των παιδιών έχουν επηρεαστεί σημαντικά από τις ραγδαίες αλλαγές του τρόπου ζωής. Η αποτυχία εκμάθησης βασικών στοιχείων της συναισθηματικής νοημοσύνης κατά την παιδική ηλικία, συσχετίζεται με μελλοντικά προβλήματα συμπεριφοράς, υγείας και σχέσεων του εφήβου και του ενήλικα. Περισσότερο και από το δείκτη νοημοσύνης (IQ), η συναισθηματική επίγνωση και η ικανότητα του ατόμου να διαχειρίζεται τα συναισθήματά του καθορίζουν την επιτυχία και την ευτυχία στη ζωή και τις σχέσεις.
Το μονοπάτι που οδηγεί τα παιδιά στην καλλιέργεια της συναισθηματικής νοημοσύνης τους είναι μια επαρκής συναισθηματική αγωγή που θα τους προσφέρουν γονείς και παιδαγωγοί κατά την ανάπτυξή τους. Στο σεμινάριο αυτό, θα ασχοληθούμε με το χαρακτηριστικό που βρίσκεται στον πυρήνα της συναισθηματικής νοημοσύνης, την ενσυναίσθηση, με τα πέντε βασικά στάδια της συναισθηματικής αγωγής και με ορισμένες στρατηγικές που μπορούμε να υιοθετήσουμε ανάλογα με το ρόλο μας, προκειμένου να επιτύχουμε μια αποτελεσματική συναισθηματική επικοινωνία με τα παιδιά. Τέλος, μέσα από ασκήσεις θα αξιολογήσουμε το βαθμό της δικής μας συναισθηματικής αυτοεπίγνωσης και θα γνωρίσουμε παιχνίδια και δραστηριότητες που συμβάλλουν στη συναισθηματική εκπαίδευση των παιδιών και στην εξοικείωσή τους με τα βασικά συναισθήματα, το φόβο, το θυμό, τη χαρά, τη λύπη!
Κόστος: 12 ευρώ (άνεργες/οι – φοιτήτριες/οι) και 15 ευρώ (εργαζόμενες/οι)
Συντονίστρια: Βίκυ Βάββα, MSc Ψυχικής Υγείας, Ψυχοθεραπεύτρια, Παιγνιοθεραπεύτρια, Σύμβουλος Γονέων
